યાદ કરો ! પરણ્યા પહેલાંના દિવસે અને પરણ્યા તે વેળાનો સમય ! બંનેએ એકમેકના સાથને કઈ રીતે ઊજવવાના કેવાં કેવાં રંગીન સપનાં જોયાં હતાં ! ભલે એમાં ફિલ્મો જેવી અતિશયોક્તિ હોય તે સાકાર ન થાય પણ, તે છતાં, સથવારાનો ઉમંગ તો માણી જ શકાયો હોત ને ! પણ, તે સમયે અનુકૂળતા નહોતી એટલે આપણે સંજોગોને, અનિચ્છાએ અનુકૂળ થયા. પૂરી અનુકૂળતા તો હજીય નથી ને કદાચ ક્યારેય નહિ હોય – એટલે, જે છે તેમાંથી જ અનુકૂળતા કરવાની છે. ચોરવાની છે. તો જ, જે નથી થઈ શક્યું તે થોડું ઘણું આનંદી શકાશે. જે વીતી ગયું છે, વહી ગયું છે એને તો પકડીને પાછું નહિ લેવાય. પણ એના અભાવને મમળાવીને પીડાયા કરવા કરતાં આ રીતે, જે શક્ય હોય તે, સાન્નિધ્યની સંભાવનાઓ તો ઊભી કરી જ શકાય. આવો ફુરસદનો સમય આમ તો કદીય આવતો નથી. કદીય આવશે પણ નહિ. આપણે જ જીવનની જાળ એવી ગૂંથી છે કે એમાં આવી શક્યતા બહુ ઓછી છે. આપણી અપેક્ષાઓ આપણને દોડાવ્યા જ કરશે. નિરાંત લેવાનો સમય આપણે જ નક્કી કરવો પડે. એ આપણા માટે કોઈ નક્કી નહિ કરે. અને કરશે તો એ આપણને જ નહિ ગમે. એટલે આ કામ આપણે જ કરવું રહ્યું, સમયસર કરવું રહ્યું.